*****

ΓΝΩΜΗ ΤΗΣ ΕΠΙΤΡΟΠΗΣ

της 26ης Ιουνίου 1990

που απευθύνεται στην κυβέρνηση των Κάτω Χωρών που αφορά σχέδιο νόμου για τις οδικές μεταφορές εμπορευμάτων

(Το κείμενο στην ολλανδική γλώσσα είναι το μόνο αυθεντικό)

(90/347/ΕΟΚ)

Σύμφωνα με το άρθρο 1 της απόφασης του Συμβουλίου της 21ης Μαρτίου 1962, που καθιερώνει διαδικασία προηγούμενης εξέτασης και διαβουλεύσεων για ορισμένες νομοθετικές, κανονιστικές ή διοικητικές διατάξεις τις οποίες πρόκειται να θεσπίσουν μελλοντικώς τα κράτη μέλη στον τομέα των μεταφορών (1), όπως τροποποιήθηκε από την απόφαση 73/402/ΕΟΚ (2) η ολλανδική κυβέρνηση ανακοίνωσε στην Επιτροπή, με επιστολή της 25ης Ιουλίου 1989 που συνέταξε η μόνιμη αντιπροσωπεία των Κάτω Χωρών στην Ευρωπαϊκή Κοινότητα ένα σχέδιο νόμου για τις οδικές μεταφορές εμπορευμάτων.

Η επιστολή της μόνιμης αντιπροσωπείας των Κάτω Χωρών έφθασε στην Επιτροπή στις 27 Ιουλίου 1989.

Σύμφωνα με το άρθρο 2 παράγραφος 1 της απόφασης του Συμβουλίου, η Επιτροπή διατυπώνει την ακόλουθη γνώμη:

1. Η Επιτροπή πληροφορήθηκε με ενδιαφέρον το σχέδιο νόμου για τις οδικές μεταφορές εμπορευμάτων που της υπέβαλε η ολλανδική κυβέρνηση για εξέταση και διαβουλεύσεις. Αυτή διαπιστώνει ότι, σύμφωνα με την εν λόγω κυβέρνηση, το σχέδιο νόμου που πρόκειται να αρχίσει να ισχύει την 1η Μαΐου 1992, σκοπεύει να βελτιώσει την κοινωνικοοικονομική δομή του τομέα των οδικών μεταφορών εμπορευμάτων, να δημιουργήσει τις αναγκαίες προϋποθέσεις για την καλή λειτουργία της αγοράς των μεταφορών και να βελτιώσει τις δυνατότητες ανάπτυξης ολόκληρου του τομέα.

2. Η Επιτροπή επιδοκιμάζει την πρωτοβουλία της ολλανδικής κυβέρνησης που προσπαθεί να εξισώσει τους όρους ανταγωνισμού μεταξύ των μεταφορικών εταιρειών και να βελτιώσει την ποιότητα της βιομηχανίας των οδικών μεταφορών εμπορευμάτων.

Η κατάργηση των ποσοτικών περιορισμών τις οποίες πρόκειται να θεσπίσει η ολλανδική κυβέρνηση και η αντικατάσταση αυτών από ποιοτικές προϋποθέσεις για την πρόσβαση στην αγορά συμβιβάζονται με τις επιδιώξεις της Επιτροπής και με τον κανονισμό (ΕΟΚ) αριθ. 1841/88 του Συμβουλίου της 21ης Ιουνίου 1988 που τροποποιεί τον κανονισμό (ΕΟΚ) αριθ. 3164/76, ο οποίος αφορά την κοινοτική ποσόστωση για τις οδικές μεταφορές εμπορευμάτων που πραγματοποιούνται μεταξύ κρατών μελών (3). Θα υπάρχει λοιπόν στις Κάτω Χώρες συμφωνία, μεταξύ των κανόνων που διέπουν τις εθνικές μεταφορές και εκείνων που εφαρμόζονται στις διεθνείς μεταφορές που εκτελούνται μεταξύ κρατών μελών. Η συμφωνία αυτή θα διευκολύνει αναμφισβήτητα την πραγματοποίηση αυτών των μεταφορών και την ολοκλήρωση της εσωτερικής αγοράς στον τομέα των οδικών μεταφορών εμπορευμάτων.

3. Η Επιτροπή διαπιστώνει ότι θα θεσπιστούν κανονιστικές διατάξεις για την εφαρμογή των όρων εντιμότητας, οικονομικής επιφάνειας και επαγγελματικής ικανότητας για την πρόσβαση στο επάγγελμα του μεταφορέα που εκτελεί οδικές μεταφορές εμπορευμάτων στον τομέα των εθνικών και διεθνών μεταφορών. Επειδή πρόκειται για θέματα που διέπονται από την οδηγία 74/561/ΕΟΚ του Συμβουλίου (4), όπως τροποποιήθηκε τελευταία από την οδηγία 89/438/ΕΟΚ (5), η Επιτροπή οφείλει να μη διατυπώσει την οριστική της εκτίμηση μέχρις ότου εξεταστούν, σε σχέση με την κοινή πολιτική μεταφορών, τα μέτρα εφαρμογής που συνεπάγονται τα άρθρα 9 και 10, το άρθρο 13 παράγραφος 1 στοιχείο γ), παράγραφος 2 στοιχείο β) και παράγραφος 3 και το άρθρο 14 παράγραφος 1 του σχεδίου νόμου.

4. Η Επιτροπή υπογραμμίζει στην ολλανδική κυβέρνηση το γεγονός ότι οι κανονιστικές διατάξεις που έχουν θεσπιστεί βάσει του άρθρου 26 παράγραφος 2 θα πρέπει να λάβουν υπόψη τις απαλλαγές από καθεστώτα αδειών, σύμφωνα με την πρώτη οδηγία του Συμβουλίου της 23ης Ιουλίου 1962 περί θεσπίσεως ορισμένων κοινών κανόνων για τις διεθνείς μεταφορές (οδικές μεταφορές εμπορευμάτων για λογαριασμό τρίτων) (6) και εκείνες που ισχύουν από την 1η Ιανουαρίου 1993 σύμφωνα με τον κανονισμό (ΕΟΚ) αριθ. 1841/88.

5. Στο ίδιο πνεύμα η Επιτροπή διαπιστώνει ότι, σύμφωνα με το άρθρο 26 παράγραφος 2 στοιχείο γ) προβλέπεται η δυνατότητα να απαγορευθεί η πρόσβαση στο ολλανδικό έδαφος σε επιχειρήσεις μη εγκατεστημένες στις Κάτω Χώρες. Υπογραμμίζεται στην ολλανδική κυβέρνηση το γεγονός, ότι τα μέτρα που απαιτούνται για την εφαρμογή της εν λόγω διάταξης πρέπει να απαλλάσσουν τα οχήματα που είναι καταχωρημένα σε κάποιο κράτος μέλος της Κοινότητας από κάθε μέτρο που θα τους απαγορεύει την πρόσβαση ή θα τα απωθεί στα σύνορα των Κάτω Χωρών, λόγω των αρχών της ελεύθερης κυκλοφορίας των υπηρεσιών, της απαγόρευσης κάθε διάκρισης βασισμένης στην εθνικότητα και του στόχου δημιουργίας μιας εσωτερικής κοινοτικής αγοράς που περιλαμβάνει ένα χώρο δίχως εσωτερικά σύνορα όπως αυτά ορίζονται στη συνθήκη ΕΟΚ.

6. Για τους λόγους που παρατίθενται ανωτέρω στις παραγράφους 4 και 5 η Επιτροπή δεν διατυπώνει την οριστική της εκτίμηση για το άρθρο 26, μέχρις ότους εξεταστούν οι κανονιστικές διατάξεις για την εφαρμογή των διατάξεων του εν λόγω άρθρου.

7. Η Επιτροπή σημειώνει και επιδοκιμάζει τη σημασία που δίνει το σχέδιο νόμου στην τήρηση των κοινοτικών και άλλων ρυθμίσεων που ισχύουν στον τομέα των μεταφορών, γεγονός που ερμηνεύεται με αυστηρή εφαρμογή και αποτελεσματικό έλεγχο των ισχυουσών διατάξεων.

8. Εξετάζοντας τον ορισμό που προβλέπεται για τις μεταφορές για ίδιο λογαρισμό (άρθρο 1 παράγραφος 1 στοιχείο η) του ολλανδικού σχεδίου νόμου), η Επιτροπή διαπιστώνει ότι ο εν λόγω ορισμός διαφέρει από εκείνον που αναφέρεται στο σημείο 11 του παραρτήματος Ι της πρώτης οδηγίας του Συμβουλίου της 23ης Ιουλίου 1962 για την καθιέρωση κοινών κανόνων για ορισμένες οδικές μεταφορές εμπορευμάτων μεταξύ κρατών μελών, όπως τροποποιήθηκε κυρίως από την οδηγία 80/49/ΕΟΚ του Συμβουλίου (1) και την οδηγία 84/647/ΕΟΚ (2). Συνεπώς η Επιτροπή προτείνει να χρησιμοποιηθεί ο κοινοτικός ορισμός.

9. Η Επιτροπή παρακαλεί την ολλανδική κυβέρνηση να της ανακοινώσει εγκαίρως τα μέτρα που θα θεσπιστούν για την εφαρμογή του νόμου για τις οδικές μεταφορές εμπορευμάτων.

10. Η Επιτροπή ενημερώνει τα άλλα κράτη μέλη σχετικά με την παρούσα γνώμη.

Βρυξέλλες, 26 Ιουνίου 1990.

Για την Επιτροπή

Karel VAN MIERT

Μέλος της Επιτροπής

(1) ΕΕ αριθ. 23 της 3. 4. 1962, σ. 720/62.

(2) ΕΕ αριθ. L 347 της 17. 12. 1973, σ. 48.

(3) ΕΕ αριθ. L 163 της 30. 6. 1988, σ. 1.

(4) ΕΕ αριθ. L 308 της 19. 11. 1974, σ. 18.

(5) ΕΕ αριθ. L 212 της 22. 7. 1989, σ. 101.

(6) ΕΕ αριθ. 70 της 6. 8. 1962, σ. 2005/62.

(1) ΕΕ αριθ. L 18 της 24. 1. 1980, σ. 23.

(2) ΕΕ αριθ. L 335 της 22. 12. 1984, σ. 72.